Κανονισμός (ΕΚ) αριθ. 2332/2003 της Επιτροπής

της 30ής Δεκεμβρίου 2003

για παρέκκλιση από τον κανονισμό (ΕΚ) αριθ. 2535/2001 όσον αφορά την περίοδο υποβολής των αιτήσεων χορηγήσεων πιστοποιητικών εισαγωγής γαλακτοκομικών προϊόντων στο πλαίσιο ποσοστώσεων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων(1), και ιδίως το άρθρο 26 παράγραφος 3 και το άρθρο 29 παράγραφος 1,

Εκτιμώντας τα ακόλουθα:

(1) Ο κανονισμός (ΕΚ) αριθ. 2535/2001 της Επιτροπής, της 14ης Δεκεμβρίου 2001, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1255/1999 του Συμβουλίου όσον αφορά το καθεστώς εισαγωγής γάλακτος και γαλακτοκομικών προϊόντων και το άνοιγμα δασμολογικών ποσοστώσεων(2), προβλέπει, ιδίως στο κεφάλαιο Ι, την κατανομή ανά εξάμηνο των ποσοτήτων που θα εισαχθούν στο πλαίσιο ορισμένων δασμολογικών ποσοστώσεων και τις περιόδους υποβολής των αιτήσεων χορηγήσεως των σχετικών πιστοποιητικών εισαγωγής.

(2) Σύμφωνα με το άρθρο 14 παράγραφος 1 του κανονισμού (ΕΚ) αριθ. 2535/2001, οι αιτήσεις πιστοποιητικών μπορούν να υποβληθούν μόνο κατά το πρώτο δεκαήμερο κάθε εξαμήνου.

(3) Τον Ιανουάριο του 2004, προβλέπεται να περιοριστεί το άνοιγμα των ποσοστώσεων που αναφέρονται στο κεφάλαιο Ι του εν λόγω κανονισμού που αφορούν στο έτος ΚΟΑ (1η Ιουλίου-30 Ιουνίου) σε ποσότητες που ισοδυναμούν σε τετράμηνο αντί του εξαμήνου, για να μπορέσουν οι εμπορευόμενοι των νέων κρατών μελών, τα οποία θα προσχωρήσουν στην Κοινότητα την 1η Μαΐου 2004, να συμμετάσχουν σε μια συμπληρωματική μερίδα αυτών των ποσοστώσεων που θα χορηγηθεί τον Μάιο του 2004, για ποσότητες ισοδύναμες με δύο μήνες της ποσόστωσης.

(4) Αναμένοντας την οριστικοποίηση της διαδικασίας εγκρίσεως και δημοσιεύσεως των διατάξεων αυτών και μεριμνώντας για νομική ασφάλεια, πρέπει να μεταφερθεί η περίοδος υποβολής των αιτήσεων που προβλέπονται στο άρθρο 14 παράγραφος 1 του κανονισμού (ΕΚ) αριθ. 2535/2001 και να υπάρξει παρέκκλιση από το εν λόγω άρθρο.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης γάλακτος και γαλακτοκομικών προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά παρέκκλιση από το άρθρο 14 παράγραφος 1, του κανονισμού (ΕΚ) αριθ. 2535/2001, για την περίοδο από την 1η Ιανουαρίου έως τις 30 Απριλίου 2004, οι αιτήσεις χορηγήσεως πιστοποιητικών εισαγωγής για τις ποσοστώσεις που αναφέρονται στο παράρτημα I.A, στο παράρτημα I.B σημεία 5 και 6, στο παράρτημα Ι.ΣΤ και στο παράρτημα Ι.Η του εν λόγω κανονισμού μπορούν να κατατεθούν μόνο κατά τη διάρκεια της περιόδου από 12 έως 16 Ιανουαρίου 2004.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

Εφαρμόζεται από την 1η Ιανουαρίου 2004.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Δεκεμβρίου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 48· κανονισμός όπως τροποποιήθηκε τελευταία από τον κανονισμό (ΕΚ) αριθ. 1787/2003 (ΕΕ L 270 της 21.10.2003, σ. 121).

(2) ΕΕ L 341 της 22.12.2001, σ. 29· κανονισμός όπως τροποποιήθηκε τελευταία από τον κανονισμό (ΕΚ) αριθ. 2012/2003 (ΕΕ L 297 της 15.11.2003, σ. 19).